งบกระตุ้นศก.แป้ก
งบไทยเข้มแข็ง-เงินชาวนา 1,000 อืด ฉุดเศรษฐกิจปีนี้โตต่ำกว่าเป้า 1.4% แม้ส่งออกจะฟื้นตัว
28 พ.ย. 2557

งบไทยเข้มแข็ง-เงินชาวนา 1,000 อืด ฉุดเศรษฐกิจปีนี้โตต่ำกว่าเป้า 1.4% แม้ส่งออกจะฟื้นตัว
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ปีนี้เศรษฐกิจจะขยายตัวไม่ได้ตามเป้าที่วางไว้ 1.4% เพราะแม้การส่งออกปีนี้จะขยายตัวได้มากกว่า 3% ที่คาดไว้ แต่มาตรการกระตุ้นเศรษฐกิจจากงบ ไทยเข้มแข็ง 1.5 หมื่นล้านบาท และการจ่ายเงินช่วยเหลือชาวนาไร่ละ 1,000 บาท ครัวเรือนละไม่เกิน 1.5 หมื่นบาทนั้น มีการเบิกจ่ายล่าช้า 
อย่างไรก็ตาม เดือน ต.ค.ที่ผ่านมา การเบิกจ่ายงบประมาณฟื้นตัวขึ้น โดยเบิกจ่ายงบขยายตัว 42.3% อยู่ที่ 3.67 แสนล้านบาท แบ่งเป็นรายจ่ายประจำ 3.3 แสนล้านบาท ขยายตัว 36.7% ขณะที่มีรายจ่ายลงทุน 1.48 หมื่นล้านบาท ขยายตัว 449.6% โดยเดือนแรกของปีงบประมาณ 2558 สามารถเบิกจ่ายงบรวมได้ที่ 3.44 แสนล้านบาท หรือ 13.4% ของงบรายจ่ายรวม
ทั้งนี้ สถานการณ์ด้านเศรษฐกิจเดือน ต.ค. 2557 มีสัญญาณปรับตัวดีขึ้นจากเดือนก่อนหน้า โดยการส่งออกที่ขยายตัวได้ถึง 3.97% ส่งผลให้ผลิตภัณฑ์มวลรวมในประเทศ (จีดีพี) ไตรมาส 4 จะขยายตัวได้ดีมากกว่า 4% โดยการส่งออกเดือน ต.ค. ทำให้ภาคการส่งออกทั้้งปีขยายตัวได้ 4% หรือ 4.7% ต่อเดือน
นอกจากนี้ การใช้จ่ายภายในประเทศทั้งการบริโภคภาคเอกชนขยายตัวดีขึ้น แม้ว่าจะกลับมาติดลบ 1.7% จากช่วงเดียวกันปีก่อน แต่ขยายตัว 2.8% จากเดือนก่อนหน้า โดยภาษีมูลค่าเพิ่มจากการบริโภคขยายตัวดีคือ 3.3% ส่วนภาษีมูลค่าเพิ่มจากการนำเข้าติดลบ 7.5% 
ด้านการลงทุนภาคเอกชนปรับตัวดีขึ้น โดยรถยนต์เชิงพาณิชย์จำหน่ายเพิ่มขึ้น 0.8% จากเดือนก่อนหน้า
ส่วนภาษีธุรกรรมอสังหาริมทรัพย์ติดลบ 4.4% จากช่วงเดียวกันปีก่อน และติดลบ 8.6% จากเดือนก่อนหน้า เพราะเดือน ก.ย. มีกระแสข่าวเกี่ยวกับภาษีมรดก ทำให้มีการเร่งทำธุรกรรมกันมากในช่วงเวลาดังกล่าว เพื่อที่จะหลีกเลี่ยงการจ่ายภาษีมรดก